62022CJ0292
PRESUDA SUDA (deseto vijeće)
15. lipnja 2023. (
*1
)
„Zahtjev za prethodnu odluku – Carinska unija – Zajednička carinska tarifa – Razvrstavanje robe – Kombinirana nomenklatura – Tarifni brojevi 1511 i 1517 – Rafinirano, bijeljeno i dezodorirano palmino ulje – Nepostojanje metode za ispitivanje konzistencije proizvoda”
U predmetu C‑292/22,
povodom zahtjeva za prethodnu odluku na temelju članka 267. UFEU‑a, koji je uputio Administrativen sad – Varna (Upravni sud u Varni, Bugarska), odlukom od 19. travnja 2022., koju je Sud zaprimio 4. svibnja 2022., u postupku
Teritorialna direkcija Mitnica Varna
protiv
„NOVA TARGOVSKA KOMPANIJA 2004” AD,
uz sudjelovanje:
Okražna prokuratura - Varna,
SUD (deseto vijeće),
u sastavu: D. Gratsias (izvjestitelj), predsjednik vijeća, M. Ilešič i I. Jarukaitis, suci,
nezavisni odvjetnik: M. Campos Sánchez‑Bordona,
tajnik: A. Calot Escobar,
uzimajući u obzir pisani dio postupka,
uzimajući u obzir očitovanja koja su podnijeli:
–
za Teritorialna direkcija Mitnica Varna, Y. Kulev,
–
za bugarsku vladu, T. Mitova i L. Zaharieva, u svojstvu agenata,
–
za Europsku komisiju, D. Drambozova i M. Salyková, u svojstvu agenata,
odlučivši, nakon što je saslušao nezavisnog odvjetnika, da u predmetu odluči bez mišljenja,
donosi sljedeću
Presudu
1
Zahtjev za prethodnu odluku odnosi se na tumačenje tarifnih brojeva 1511 i 1517 kombinirane nomenklature (u daljnjem tekstu: KN) iz Priloga I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL 1987., L 256, str. 1.) (SL, posebno izdanje na hrvatskom jeziku, poglavlje 2., svezak 12., str. 3.), u verziji koja proizlazi iz Provedbene uredbe Komisije (EU) 2018/1602 оd 11. listopada 2018. (SL 2018., L 273, str. 1.) i Provedbene uredbe Komisije (EU) 2019/1776 оd 9. listopada 2019. (SL 2019., L 280, str. 1. i ispravci SL 2019., L 296, str. 63.; SL 2020., L 13, str. 58.; SL 2020., L 13, str. 59.; SL 2020., L 31, str. 10. i SL 2020., L 300, str. 51.).
2
Zahtjev je upućen u okviru spora između Teritorialne direkcije Mitnica Varna (Teritorijalna carinska uprava u Varni, Bugarska; u daljnjem tekstu: carinska uprava) i društva „Nova Targovska kompania 2004” AD (u daljnjem tekstu: NTK 2004) u vezi s odlukom kojom se tom društvu izriče novčana kazna zbog carinske prijevare jer je roba koju je to društvo uvezlo i deklariralo u travnju 2019. i rujnu 2020. razvrstana u pogrešnu carinsku tarifu.
Pravni okvir
HS
3
Harmonizirani sustav nazivlja i brojčanog označavanja robe (u daljnjem tekstu: HS) uveden je Međunarodnom konvencijom o Harmoniziranom sustavu nazivlja i brojčanog označavanja robe, sklopljenom u Bruxellesu 14. lipnja 1983., u okviru Svjetske carinske organizacije (WCO), i odobrenom, zajedno s Protokolom o njezinim izmjenama od 24. lipnja 1986., u ime Europske ekonomske zajednice Odlukom Vijeća 87/369/EEZ od 7. travnja 1987. (SL 1987., L 198, str. 1.) (SL, posebno izdanje na hrvatskom jeziku, poglavlje 2., svezak 6., str. 3.).
4
Napomene s objašnjenjem HS‑a izrađene su unutar WCO‑a u skladu s odredbama te konvencije.
5
Na temelju članka 3. stavka 1. točke (a) navedene konvencije, svaka se ugovorna strana obvezuje uskladiti svoje tarifne i statističke nomenklature s HS‑om i, kao prvo, koristiti sve tarifne brojeve i podbrojeve HS‑a kao i pripadajuće brojčane oznake bez dodavanja ili preinaka, kao drugo, primijeniti „opća pravila za tumačenje [HS‑a]”, kao i sve napomene za odjeljke, poglavlja i podbrojeve te da neće preinačiti njihov opseg, i kao treće, slijediti brojčani niz HS‑a.
6
Odjeljak III. HS‑a, naslovljen „Masti i ulja životinjskoga ili biljnog podrijetla te proizvodi njihove razgradnje; prerađene jestive masti; životinjski i biljni voskovi” obuhvaća poglavlje 15. istog naslova.
7
Tarifni broj 1511 HS‑a, naslovljen „Palmino ulje i njegove frakcije, rafinirano ili nerafinirano, ali kemijski nemodificirano”, obuhvaća sljedeće podbrojeve:
„1511.10 – sirovo ulje
1511.90 – ostalo”.
8
U skladu s napomenom s objašnjenjem koja se odnosi na taj tarifni broj:
„Palmino ulje biljna je mast dobivena od pulpe plodova različitih uljnih palmi. […] Predmetno ulje dobiva se ekstrakcijom ili prešanjem, a boja mu se razlikuje ovisno o njegovu stanju i tomu je li rafinirano. Razlikuje se od ulja palminih koštica (br. 1513), koje se dobiva od istih uljnih palmi, po vrlo visokom udjelu palmitinske kiseline i oleinske kiseline.
Palmino ulje upotrebljava se za proizvodnju sapuna, svijeća, kozmetičkih ili toaletnih pripravaka, kao što je lubrikant, za vruće kositrene kupke, za proizvodnju palmitinske kiseline itd. Rafinirano palmino ulje upotrebljava se u prehrani, među ostalim, kao mast za kuhanje i u proizvodnji margarina.
[…]”
9
Tarifni broj 1516 HS‑a, naslovljen „Masti i ulja životinjskog ili biljnog podrijetla i njihove frakcije, djelomično ili potpuno hidrogenirani, interesterificirani, reesterificirani ili elaidinizirani, rafinirani ili ne, ali dalje nepripremljeni” obuhvaća sljedeće podbrojeve:
„1516.10 – životinjske masti i ulja i njihove frakcije:
1516.20 – biljne masti i ulja i njihove frakcije”.
10
Tarifni broj 1517 HS‑a, naslovljen „Margarin; jestive mješavine ili pripravci od masti ili ulja životinjskog ili biljnog podrijetla ili od frakcija različitih masti ili ulja iz ovog poglavlja, osim jestivih masti ili ulja ili njihovih frakcija iz tarifnog broja 1516”, obuhvaća sljedeće podbrojeve:
„1517.10 – margarin; osim tekućeg margarina
1517.90 – ostalo”.
11
Napomena s objašnjenjem koja se odnosi na tarifni broj 1517 HS‑a glasi kako slijedi:
„Ovaj tarifni broj obuhvaća margarin i druge jestive mješavine i pripravke od životinjskih ili biljnih masti ili ulja ili frakcija različitih masti ili ulja iz ovog poglavlja, osim onih iz tarifnog broja 1516. To su obično tekuće ili krute mješavine ili pripravci:
1.
različitih životinjskih masti ili ulja ili njihovih frakcija;
2.
različitih biljnih masti ili ulja ili njihovih frakcija;
3.
životinjskih i biljnih masti ili ulja ili njihovih frakcija.
Proizvodi iz ovog tarifnog broja čija su ulja ili masti prethodno hidrogenirani, mogu biti emulgirani (npr. obranim mlijekom) ili pomiješani ili obrađivani teksturiranjem (modifikacija teksture ili kristalne strukture) ili na neki drugi način, ili im se mogu dodati male količine lecitina, škroba, organskih bojila, aromatskih tvari, vitamina, maslaca ili drugih mliječnih masti […].
Ovaj tarifni broj uključuje i pripravke dobivene od samo jedne masti (ili njezinih frakcija) ili ulja (ili njegovih frakcija), neovisno jesu li hidrogenirani ili ne, koji su obrađeni emulgiranjem, miješanjem, teksturiranjem itd.
Ovaj tarifni broj obuhvaća hidrogenirane, interesterificirane, reesterificirane ili elaidinizirane masti i ulja ili njihove frakcije, kada modifikacija uključuje više od jedne masti ili ulja.
Glavni proizvodi obuhvaćeni ovim tarifnim brojem su:
(A)
Margarin (osim tekućeg margarina) koji je plastična masa obično žućkaste boje dobivena od masti ili ulja biljnog ili životinjskog podrijetla ili mješavine tih masti. Riječ je o emulziji tipa voda u ulju koja je obično podvrgnuta takvoj pripremi da izgledom, konzistencijom, bojom itd. nalikuje na maslac.
(B)
Jestive mješavine ili pripravci od masti ili ulja životinjskog ili biljnog podrijetla ili od frakcija različitih masti ili ulja iz ovog poglavlja, osim jestivih masti ili ulja ili njihovih frakcija iz tarifnog broja 1516, kao što su imitacija svinjske masti (koji se u određenim zemljama nazivaju i zamjena za svinjsku mast ili umjetna svinjska mast), tekući margarin i tzv. ‚shortenings’ proizvodi (dobiveni korištenjem teksturiranih ulja ili masti).
[…]
Jednostavne masti i ulja koji su samo rafinirani ostaju razvrstani u svojim odgovarajućim tarifnim brojevima, čak i ako su pakirani za maloprodaju. […]”
Pravo Unije
Uredba (EU) br. 952/2013
12
U skladu s člankom 57. Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL 2013., L 269, str. 1. i ispravci SL 2013., L 287, str. 90.; SL 2015., L 70, str. 64.; SL 2016., L 267, str. 2.; SL 2018., L 294, str. 44. i SL 2022., L 43, str. 93.), naslovljenim „Razvrstavanje robe u Carinsku tarifu”:
„1.   Za provedbu Zajedničke carinske tarife, razvrstavanje robe u Carinsku tarifu sastoji se u utvrđivanju jednog od podbrojeva ili daljnjih pododjeljaka [KN‑a] prema kojoj će se ta roba razvrstati.
2.   Za provedbu netarifnih mjera, razvrstavanje robe u Carinsku tarifu sastoji se u utvrđivanju jednog od podbrojeva ili daljnjih pododjeljaka [KN‑a] ili bilo koje nomenklature koja se utvrđuje odredbama Unije i koja se u potpunosti ili djelomično temelji na [KN‑u] ili koja predviđa daljnju podjelu prema kojoj će se ta roba razvrstati.
3.   Podbroj ili daljnji pododjeljak, određen u skladu sa stavcima 1. i 2., koristi se s ciljem provedbe mjera koje su u vezi s tim podbrojem.
4.   Komisija može donijeti mjere za određivanje razvrstavanja robe u Carinsku tarifu u skladu sa stavcima 1. i 2.”
KN
13
Kao što to proizlazi iz članka 1. stavka 1. Uredbe br. 2658/87, kako je izmijenjena Uredbom Vijeća (EZ) br. 254/2000 od 31. siječnja 2000. (SL 2000., L 28, str. 16.) (SL, posebno izdanje na hrvatskom jeziku, poglavlje 2., svezak 2., str. 216.) (u daljnjem tekstu: Uredba br. 2658/87), KN, koji je utvrdila Komisija, uređuje tarifno razvrstavanje robe uvezene u Europsku uniju. U skladu s člankom 3. stavkom 1. Uredbe br. 2658/87, prvih šest znamenki tarifnih brojeva i podbrojeva KN je preuzeo iz HS‑a, dok su sedma i osma znamenka dio njegova vlastitog razvrstavanja.
14
Na temelju članka 12. stavka 1. Uredbe br. 2658/87, Komisija svake godine donosi uredbu kojom se reproducira cjelokupna verzija KN‑a, zajedno s carinskim stopama u skladu s člankom 1., kako proizlazi iz mjera koje su usvojili Vijeće Europske unije ili Komisija. Navedena uredba objavljuje se najkasnije do 31. listopada u Službenom listu Europske unije i primjenjuje se od 1. siječnja sljedeće godine.
15
Provedbene uredbe 2018/1602 i 2019/1776 donesene su na temelju te odredbe. Svaka od tih provedbenih uredbi izmijenila je KN s učinkom od 1. siječnja 2019. odnosno 1. siječnja 2020. Međutim, tekst odredaba te nomenklature koje su relevantne za glavni postupak ostao je nepromijenjen.
16
U skladu s općim pravilima za tumačenje KN‑a koja se nalaze u prvom dijelu odsjeku I. odlomku A Priloga I., u verzijama koje proizlaze iz svake od navedenih provedbenih uredbi:
„Razvrstavanje robe u [KN] uređuju sljedeća načela:
1. Naslovi odsjeka, poglavlja i potpoglavlja služe samo za lakše snalaženje; za zakonske potrebe, razvrstavanje se vrši na temelju naziva tarifnih brojeva i svih odgovarajućih napomena uz odsjeke i poglavlja, te na temelju sljedećih pravila pod uvjetom da iz naziva tarifnih brojeva ili napomena ne proizlazi drukčije.
2. […]
(b)
Smatra se da svako spominjanje materijala ili tvari u nazivu tarifnog broja uključuje i mješavine ili kombinacije tog materijala ili tvari s drugim materijalima ili tvarima. Smatra se da svako spominjanje proizvoda od navedenog materijala ili tvari uključuje i proizvod izrađen u cijelosti ili djelomično od tog materijala ili tvari. Proizvode koji se sastoje od više od jednog materijala ili tvari razvrstava se po načelima općeg pravila 3.
3. Proizvode koje bi se, primjenom općeg pravila 2.(b) ili zbog bilo kojeg drugog razloga, na prvi pogled moglo razvrstati u dva ili više tarifnih brojeva, razvrstava se na sljedeći način:
(a)
tarifni broj koji sadrži najodređeniji opis ima prednost u odnosu na tarifne brojeve s općenitijim opisom. […]”
17
Drugi dio tog Priloga I., naslovljen „Popis carinskih stopa”, sadržava Odsjek III., pod naslovom „Masti i ulja životinjskog ili biljnog podrijetla te proizvodi njihove razgradnje; prerađene jestive masti; životinjski ili biljni voskovi”. Taj odsjek uključuje poglavlje 15., naslovljeno „Masti i ulja životinjskog ili biljnog podrijetla te proizvodi njihove razgradnje; prerađene jestive masti; životinjski ili biljni voskovi”. U skladu s dodatnom napomenom 1. tog poglavlja:
„U smislu podbrojeva […] 151110, […]:
(a)
nehlapiva (masna) biljna ulja, tekuća ili kruta, dobivena pritiskom, smatraju se ‚sirovima’, ako nisu podvrgnuta drugim postupcima, osim:
–
dekantiranju u normalnim vremenskim granicama,
–
centrifugiranju ili filtriranju, pod uvjetom da se za odvajanje ulja od njihovih krutih sastojaka rabi samo mehanička sila, kao na primjer gravitacija, pritisak ili centrifugalna sila, (isključujući bilo koji postupak apsorpcijskog filtriranja ili bilo koji drugi fizikalni ili kemijski proces);
(b)
nehlapiva (masna) biljna ulja, tekuća ili kruta, dobivena ekstrakcijom, također se smatraju ‚sirovima’ ako se po boji, mirisu ili okusu, kao ni po posebno priznatim analitičkim svojstvima ne razlikuju od odgovarajućih biljnih ulja i masti dobivenih pritiskom;
[…]”
18
Poglavlje 15. obuhvaća sljedeće tarifne brojeve:
Oznaka KN
Naziv
[…]
1511
Palmino ulje i njegove frakcije, neovisno jesu li rafinirani ili ne, ali kemijski nemodificirani
1511 10
– sirovo ulje
1511 10 10
– – za tehničku ili industrijsku uporabu, osim za proizvodnju prehrambenih proizvoda za prehranu ljudi
1511 10 90
– – ostalo
1511 90
– ostalo
– – krute frakcije
1511 90 11
– – – u neposrednim pakiranjima neto‑mase ne veće od 1 kg
1511 90 19
– – – ostalo
– – ostalo
1511 90 91
– – – za tehničku ili industrijsku uporabu, osim za proizvodnju prehrambenih proizvoda za prehranu ljudi
1511 90 99
– – – ostalo
[…]
1516
Masti i ulja životinjskog ili biljnog podrijetla te njihove frakcije, djelomično ili potpuno hidrogenirani, interesterificirani, reesterificirani ili elaidinizirani, neovisno jesu li rafinirani ili ne, ali dalje nepripremljeni
[…]
1517
Margarin; jestive mješavine ili pripravci od masti ili ulja životinjskog ili biljnog podrijetla ili od frakcija različitih masti ili ulja iz ovog poglavlja, osim jestivih masti ili ulja ili njihovih frakcija iz tarifnog broja 1516
1517 10
– margarin, isključujući tekući margarin
1517 10 10
– – s masenim udjelom mliječnih masti većim od 10 % ali ne većim od 15 %
1517 10 90
– – ostalo
1517 90
– ostalo
1517 90 10
– – s masenim udjelom mliječnih masti većim od 10 % ali ne većim od 15 %
– – ostalo
1517 90 91
– – nehlapiva (masna) biljna ulja, tekuća, miješana
1517 90 93
– – jestive mješavine ili pripravci, vrsta koje se rabi kao pripravke za odvajanje kalupa
1517 90 99
– – – ostalo
[…]
Bugarsko pravo
19
Članak 234. Zakona za mitnicite (Carinski zakon) (DV br. 15 od 6. veljače 1998.), u verziji primjenjivoj na glavni postupak, glasi:
„1)   Tko izbjegne ili namjerava izbjeći:
1.
djelomično ili u potpunosti plaćanje carine ili drugih javnih državnih potraživanja koja naplaćuju carinska tijela ili davanje osiguranja u tu svrhu, ili
2.
zabrane ili ograničenja uvoza ili izvoza robe ili primjenu mjera trgovinske politike, kaznit će se za carinsku prijevaru.
2)   Fizička osoba, pravna osoba ili samostalni poduzetnik koji počini carinsku prijevaru kaznit će se novčanom kaznom u iznosu od 100 % do 200 %:
1.
iznosa nepodmirenih javnih državnih potraživanja za prekršaj iz stavka 1. točke 1. […]”
Glavni postupak i prethodna pitanja
20
Iz Turske je 8. travnja 2019. na lučki terminal Varna Zapad (Bugarska) pristiglo osam kontejnera robe čiji je primatelj bilo društvo NTK 2004, a izvoznik društvo Louis Dreyfus Company Asia Pte. Ltd. Prema carinskoj deklaraciji, roba se sastojala od „palmina ulja MP 36‑39 u CA20 – 20 kg neto u kutijama”, pod TARIC oznakom 1511909900, za koje se primjenjuje stopa uvozne carine od 9 %.
21
Pet kontejnera istog podrijetla, izvoznika i primatelja pristiglo je 28. rujna 2020. na isti lučki terminal te je za njih podnesena carinska deklaracija u kojoj je naveden isti tarifni podbroj kao i onaj iz prethodne točke. Nadležna carinska tijela izvršila su inspekcijski pregled i uzela uzorak predmetne robe koji je ispitala Centralna mitničeska laboratorija (Središnji carinski laboratorij, Bugarska) (u daljnjem tekstu: SCL).
22
SCL je 7. siječnja 2021. donio izvješće u kojem je naveo da je prema primijenjenoj metodologiji taj uzorak „palmina mast” (palm shortening), odnosno pripravak koji je dobiven isključivo od palmina ulja ili njegovih frakcija, koji nisu kemijski modificirani, ali su dobiveni teksturiranjem i namijenjeni su za uporabu u prehrambenim proizvodima, poput tijesta.
23
Na temelju tih značajki, glavna carinska uprava odlučila je da predmetnu robu treba razvrstati u tarifni podbroj 15179099 i, slijedom toga, na nju se primjenjuje carinska stopa od 16 %, s obzirom na to da je, uz rafiniranje, bila podvrgnuta dodatnoj ireverzibilnoj preradi radi modifikacije kristalne strukture postupkom teksturiranja, koji se u pogledu tarifnog broja 1517 posebno navodi u Napomenama s objašnjenjem HS‑a.
24
Usto, ta je uprava smatrala da rezultati SCL‑ova vještačenja vrijede i za robu deklariranu 8. travnja 2019., s obzirom na to da je ta roba istovjetna onoj deklariranoj 28. rujna 2020. Odlukom od 20. svibnja 2021., donesenom na temelju članka 234. Carinskog zakona, u verziji koja je primjenjiva na glavni postupak, carinska uprava izrekla je društvu NTK 2004 novčanu kaznu u iznosu od 17895,95 bugarskih leva (BGN) (oko 9153 eura), što predstavlja 100 % neplaćenih carina.
25
Presudom od 3. prosinca 2021. Rajonen sad Devnia (Općinski sud u Devnji, Bugarska), kojem je društvo NTK 2004 podnijelo tužbu, poništio je odluku od 20. svibnja 2021. uz obrazloženje da carinska prijevara nije dokazana. Taj je sud smatrao da, među ostalim, nije dokazano da je metodologija koju je SCL primijenio službeno potvrđena i da se ta odluka pogrešno temelji na Napomenama s objašnjenjem HS‑a koje se odnose na postupak teksturiranja, s obzirom na to da te napomene nemaju obvezujuću snagu.
26
Carinska uprava podnijela je žalbu protiv te presude sudu koji je uputio zahtjev, koji odlučuje u posljednjem stupnju.
27
Taj sud navodi da su bugarski sudovi zauzeli različita stajališta u pogledu tarifnog razvrstavanja „palmine masti” (palm shortening). Neki od njih potvrdili su odluke kojima su carinska tijela ponovno razvrstala tu robu u tarifni broj 1517, dok su drugi poništili slične odluke o ponovnom razvrstavanju, osobito zato što se postupak „teksturiranja” spominje samo u Napomenama s objašnjenjem HS‑a, koje ne mogu promijeniti opseg KN‑a.
28
Prema mišljenju društva NTK 2004, predmetna roba obuhvaćena je tarifnim brojem 1511 jer nije tretirana fizikalnim postupcima koji su promijenili njezin kemijski sastav. Carinska tijela smatraju da je ta roba „teksturirana”, odnosno podvrgnuta dodatnoj preradi kojom se mijenja njezina kristalna struktura i stoga je treba razvrstati u tarifni broj 1517.
29
Sud koji je uputio zahtjev ističe da je proizvođač predmetne robe u certifikatima koje je izdao u veljači 2019. opisao tu robu kao „teksturiranu palminu masnoću”. Međutim, društvo NTK 2004 tvrdi da se pojam „teksturiranje” upotrebljava samo kako bi se napravila jasna razlika između rafiniranog i zapakiranog palmina ulja, kao što je predmetna roba, rafiniranog ulja iste vrste koje nije zapakirano, nego predstavlja sirovinu za proizvodnju posebnih hidrogeniranih masti i margarina te nerafiniranog palmina ulja. Sva rafinirana ulja prolaze određene faze postupka teksturiranja, koji je sastavni dio rafiniranja i pakiranja, ali to ne znači da je proizvod „teksturiran” u smislu tarifnog broja 1517. Naime, taj tarifni broj jasno upućuje na naknadnu kemijsku preradu u svrhu dobivanja određenih dodatnih strukturnih svojstava. Stoga društvo NTK 2004 tvrdi da, čak i da je predmetna roba bila podvrgnuta dodatnoj preradi radi modifikacije njezine kristalne strukture, takvo „teksturiranje” ne predstavlja kemijsku obradu.
30
Međutim, sud koji je uputio zahtjev navodi da iz SCL‑ova izvješća proizlazi da se rafinirano, bijeljeno i dezodorirano palmino ulje podvrgava daljnjim tehnološkim obradama koje mogu uključivati frakcioniranje, odnosno odvajanje krutih i tekućih frakcija tog ulja, njihovo naknadno miješanje u različitim omjerima i „završnu obradu radi plastifikacije (teksturiranje) kristalizacijom u svrhu modifikacije kristalne strukture”. Prema tom izvješću, došlo je do „značajne promjene u konzistenciji” uzorka uzetog iz predmetne robe, što dokazuje da je ta roba bila podvrgnuta „završnoj preradi radi modifikacije njezine kristalne strukture, poznatoj kao ‚teksturiranje’”.
31
Društvo NTK 2004 tvrdi da SCL nije ovlašten za provođenje ispitivanja prema primijenjenoj metodi, čija je znanstvena vrijednost u drugim predmetima osporavana pred bugarskim sudovima. Sud koji je uputio zahtjev utvrđuje da se u KN‑u, Napomenama s objašnjenjem KN‑a i Napomenama s objašnjenjem HS‑a ne predviđaju standardi, metode, kriteriji ili referentne vrijednosti za ispitivanje konzistencije palmina ulja, zbog čega je objektivno nemoguće ocijeniti objektivnost i valjanost SCL‑ovih zaključaka.
32
U tim je okolnostima Administrativen sad – Varna (Upravni sud u Varni, Bugarska) odlučio prekinuti postupak i uputiti Sudu sljedeća prethodna pitanja:
„1.
U skladu s kojim kriterijima robu kao što je ona iz glavnog postupka, odnosno rafinirano, bijeljeno i dezodorirano palmino ulje komercijalnog naziva PALM FAT MP 36‑39, koje je tijekom svoje tehnološke proizvodnje ‚miješano, filtrirano, ohlađeno, temperirano i zapakirano’ isključivo primjenom fizikalnih postupaka kojima to ulje nije kemijski modificirano, treba razvrstati u tarifni broj 1511 odnosno tarifni broj 1517 poglavlja 15. KN‑a?
2.
Koje je značenje pojma ‚teksturiranje’ koji je upotrijebljen za opis postupka na temelju kojeg je objašnjeno dobivanje proizvoda koji su u Napomenama s objašnjenjem [HS‑a] za tarifni broj 1517 navedeni kao masti (shortenings)?
3.
Ako su ‚palmino ulje i njegove frakcije, neovisno jesu li rafinirani ili ne, ali kemijski nemodificirani’ bili podvrgnuti ‚postupku teksturiranja’, je li to dovoljan razlog kako bi se isključilo njegovo razvrstavanje u tarifni broj 1511?
4.
Je li zbog činjenice da u KN‑u, Napomenama s objašnjenjem KN‑a i Napomenama s objašnjenjem HS‑a nisu utvrđeni standardi, metode, kriteriji i referentne vrijednosti za ispitivanje konzistencije palmina ulja i dokazivanje njegove obrade ‚teksturiranjem’ dopušteno da nadležna carinska tijela u svrhu tarifnog razvrstavanja robe u tarifni broj 1511 odnosno tarifni broj 1517 samostalno razviju i primijene analitičke metode rada kao što je metoda RAP 66, verzija 02/17.11.2020, primijenjena u glavnom postupku kako bi se dokazalo teksturiranje masti prodiranjem, koja se temelji na službeno objavljenoj metodi AOCS Cc-16-[60]?
Ako to nije dopušteno, u skladu s kojim se standardima, metodama, kriterijima i referentnim vrijednostima smije provesti ispitivanje proizvoda kako bi se dokazalo da je taj proizvod bio podvrgnut ’postupku teksturiranja’, odnosno da predstavlja ‚palminu mast’ (palm shortening)?
5.
Treba li [KN] tumačiti na način da proizvode pod nazivom ‚masti’ (shortenings), koji se teksturiranjem dobivaju iz rafiniranog palmina ulja, treba razvrstati u tarifni broj 1517 tog KN‑a, a osobito u tarifni podbroj 15179099?”
O prethodnim pitanjima
33
Najprije valja napomenuti da, kada je Sudu upućen zahtjev za prethodnu odluku u području tarifnog razvrstavanja, njegova se zadaća sastoji u tome da pojasni kriterije čija će primjena omogućiti nacionalnom sudu pravilno razvrstavanje predmetnih proizvoda u KN, a ne u tome da sâm provede to razvrstavanje. To razvrstavanje proizlazi isključivo iz činjenične ocjene koju Sud nije dužan provesti u okviru zahtjeva za prethodnu odluku (presuda od 9. ožujka 2023., SOMEO, C‑725/21, EU:C:2023:194, t. 27. i navedena sudska praksa).
34
Slijedom navedenog, na sudu koji je uputio zahtjev je da provede razvrstavanje predmetne robe u skladu s odgovorima koje na postavljena pitanja pruži Sud.
35
Usto, valja naglasiti da je, prema ustaljenoj sudskoj praksi, u okviru suradnje između nacionalnih sudova i Suda ustanovljenoj u članku 267. UFEU‑a, na Sudu da nacionalnom sudu pruži koristan odgovor koji će mu omogućiti da riješi spor koji se pred njim vodi. U tom smislu, Sud će prema potrebi preoblikovati pitanja koja su mu postavljena (presuda od 3. lipnja 2021., BalevBio, C‑76/20, EU:C:2021:441, t. 51. i navedena sudska praksa).
36
U ovom slučaju iz zahtjeva za prethodnu odluku proizlazi da sud koji je uputio zahtjev, kao prvo, svojim prvim, drugim, trećim i petim pitanjem pita Sud o tumačenju tarifnih brojeva 1511 i 1517 KN‑a u svrhu tarifnog razvrstavanja predmetne robe i, kao drugo, svojim četvrtim pitanjem traži od Suda da pojasni jesu li carinska tijela, u nedostatku regulatornih metoda i kriterija za ispitivanje konzistencije proizvoda, kao što je onaj o kojem je riječ, ovlaštena razviti i primijeniti vlastite analitičke metode kako bi se dokazala njegova obrada teksturiranjem.
Prvo, drugo, treće i peto pitanje
37
Svojim prvim, drugim, trećim i petim pitanjem, koja valja ispitati zajedno, sud koji je uputio zahtjev u biti pita treba li KN tumačiti na način da je roba koju je njezin proizvođač opisao kao „teksturirano palmino ulje” obuhvaćena tarifnim brojem 1511 ili tarifnim brojem 1517 te nomenklature.
38
U skladu s općim pravilom 1. za tumačenje KN‑a, tarifno razvrstavanje robe određuje se prema pojmovima iz tarifnih brojeva i napomena uz odsjeke ili poglavlja te nomenklature. U interesu pravne sigurnosti i radi pojednostavljivanja nadzora, odlučujući uvjet za razvrstavanje robe u carinsku tarifu načelno treba tražiti na temelju njezinih značajki i objektivnih svojstava, kako su određeni tekstom predmetnog tarifnog broja navedene nomenklature i napomenama odgovarajućih odsjeka ili poglavlja (presuda od 9. ožujka 2023., SOMEO, C‑725/21, EU:C:2023:194, t. 28. i navedena sudska praksa).
39
Kad je riječ o napomenama s objašnjenjem HS‑a i KN‑a, Sud je u više navrata presudio da, iako nemaju obvezujuću snagu, one su važan instrument za osiguranje ujednačene primjene zajedničke carinske tarife i kao takve pružaju valjane elemente za njezino tumačenje (presuda od 9. ožujka 2023., SOMEO, C‑725/21, EU:C:2023:194, t. 29. i navedena sudska praksa).
40
Prema njegovu tekstu, tarifni broj 1511 KN‑a obuhvaća „palmino ulje i njegove frakcije, neovisno jesu li rafinirani ili ne, ali kemijski nemodificirani”.
41
U tom pogledu valja istaknuti da iz napomene s objašnjenjem HS‑a koja se odnosi na tarifni broj 1511 HS‑a, čiji je tekst jednak tekstu tarifnog broja 1511 KN‑a, proizlazi da se palmino ulje koristi u brojne svrhe, a kad je rafinirano upotrebljava se u prehrani, među ostalim, kao mast za kuhanje i u proizvodnji margarina.
42
Što se tiče tarifnog broja 1517 KN‑a, on osim „margarina” obuhvaća i „jestive mješavine ili pripravke od masti ili ulja životinjskog ili biljnog podrijetla ili od frakcija različitih masti ili ulja iz ovog poglavlja, osim jestivih masti ili ulja ili njihovih frakcija iz tarifnog broja 1516”, odnosno osim „masti i ulja životinjskog ili biljnog podrijetla te njihov[ih] frakcij[a], djelomično ili potpuno hidrogenirani[h], interesterificirani[h], reesterificirani[h] ili elaidinizirani[h], neovisno jesu li rafinirani ili ne, ali dalje nepripremljeni”.
43
S jedne strane, iz napomene s objašnjenjem HS‑a koja se odnosi na tarifni broj 1517 HS‑a, čiji je tekst jednak tekstu tarifnog broja 1517 KN‑a, proizlazi da taj tarifni broj obuhvaća, među ostalim, proizvode „čija su ulja ili masti prethodno hidrogenirani, [koji] mogu biti emulgirani […] ili pomiješani ili obrađeni teksturiranjem […] ili na neki drugi način”. Kad je konkretnije riječ o pojmu „teksturiranje”, on je u navedenoj napomeni s objašnjenjem HS‑a definiran kao „modifikacija teksture ili kristalne strukture”. U njoj je, osim toga, pojašnjeno da navedeni tarifni broj obuhvaća i pripravke dobivene od samo jedne masti ili ulja, neovisno jesu li hidrogenirani ili ne, koji su obrađeni jednim od postupaka koji su netaksativno navedeni u toj napomeni s objašnjenjem, a među kojima je i teksturiranje. U navedenoj napomeni s objašnjenjem izričito se navode, među „glavnim proizvodima” iz tarifnog broja 1517, tzv. „shortenings” proizvodi koji se, u skladu s tom istom napomenom, „dobivaju korištenjem teksturiranih ulja ili masti”. Naposljetku, u njoj je pojašnjeno da „[j]ednostavne masti i ulja koji su samo rafinirani ostaju razvrstani u svojim odgovarajućim tarifnim brojevima, čak i ako su pakirani za maloprodaju”.
44
Iz toga valja zaključiti da je osnovno obilježje robe koja može biti obuhvaćena tarifnim brojem 1517 da ona predstavlja „mješavine”, odnosno proizvode dobivene od mješavina masti i/ili ulja, ili „pripravke”, odnosno proizvode dobivene od samo jedne masti ili ulja, koji su bili podvrgnuti obradi korištenjem postupaka koji su kao primjeri navedeni u napomenama s objašnjenjem HS‑a koje se na njih odnose. Valja utvrditi da u KN‑u i u napomenama s objašnjenjem KN‑a ili HS‑a ništa ne upućuje na to da mješavina ili pripravak, da bi bili obuhvaćeni tarifnim brojem 1517, moraju biti podvrgnuti obradi koja dovodi do kemijske modifikacije proizvoda.
45
S druge strane, tarifni broj 1511 obuhvaća sirovo palmino ulje i njegove frakcije te rafinirano palmino ulje i njegove rafinirane frakcije, koji nisu kemijski modificirani. Prema tome, palmina ulja koja su bila podvrgnuta obradi različitoj od rafiniranja ne mogu se uvrstiti u taj tarifni broj. U tom pogledu, pitanje jesu li ti proizvodi kemijski modificirani tom obradom nije relevantno.
46
Stoga, kako bi se isključilo razvrstavanje predmetnih proizvoda u tarifni broj 1511, dovoljno je utvrditi jesu li ti proizvodi bili podvrgnuti bilo kakvoj drugoj obradi osim rafiniranja, kao što je teksturiranje, koje se, prema napomeni s objašnjenjem HS‑a koja se odnosi na taj tarifni broj, sastoji od modifikacije teksture ili kristalne strukture predmetnog proizvoda.
47
Ne dovodeći u pitanje ocjenu svih činjeničnih elemenata kojima raspolaže sud koji je uputio zahtjev i o kojima se u tom pogledu treba izjasniti, iz odluke kojom se upućuje prethodno pitanje proizlazi da je predmetni proizvod rafinirano, bijeljeno i dezodorirano palmino ulje. Kao što to navodi sud koji je uputio zahtjev, iz certifikata koje je dostavio proizvođač tog ulja proizlazi da je ono „teksturirano”. Osim toga, iz zahtjeva za prethodnu odluku valja zaključiti da društvo NTK 2004 u okviru glavnog postupka ne osporava da je taj proizvod mogao biti podvrgnut i drugoj obradi osim rafiniranja. U tom pogledu naglašava, s jedne strane, da sva rafinirana ulja prolaze određene faze postupka teksturiranja koji je sastavni dio rafiniranja i pakiranja i, s druge strane, da navedeni proizvod nije podvrgnut nikakvoj kemijskoj modifikaciji, što je dovoljno da opravda njegovo razvrstavanje u tarifni broj 1511 i isključi njegovo razvrstavanje u tarifni broj 1517.
48
S obzirom na prethodno navedeno, valja smatrati da proizvod koji ima značajke i objektivna svojstava poput onih predmetnog proizvoda može biti obuhvaćen tarifnim brojem 1517 pod uvjetom da sud koji je uputio zahtjev provjeri fizičke osobine tog proizvoda, osobito s obzirom na navode stranaka glavnog postupka s tim u vezi (vidjeti po analogiji presudu od 19. listopada 2017., Lutz, C‑556/16, EU:C:2017:777, t. 53.). Konkretnije, kako bi se utvrdilo je li navedeni proizvod obuhvaćen tarifnim brojem 1511 ili tarifnim brojem 1517, taj sud mora ispitati, na temelju elemenata kojima raspolaže i rezultata ispitivanja koja su provela carinska tijela, je li isti proizvod bio podvrgnut drugoj obradi osim rafiniranja.
49
Slijedom toga, na prvo, drugo, treće i peto pitanje valja odgovoriti tako da KN treba tumačiti na način da je tarifnim brojem 1517 obuhvaćen jestivi pripravak od palmina ulja koji nije obuhvaćen tarifnim brojem 1516 te nomenklature i koji je bio podvrgnut drugoj obradi osim rafiniranja, pri čemu pitanje je li taj pripravak kemijski modificiran tom obradom u tom pogledu nije relevantno.
Četvrto pitanje
50
Svojim četvrtim pitanjem sud koji je uputio zahtjev u biti traži od Suda da pojasni jesu li carinska tijela, u nedostatku regulatornih metoda i kriterija za ispitivanje konzistencije proizvoda poput onoga o kojem je riječ ovlaštena razviti i primijeniti vlastite analitičke metode kako bi se dokazala njegova obrada teksturiranjem.
51
Valja utvrditi da ni u KN‑u ni u njegovim napomenama s objašnjenjem nije navedena posebna metoda prema kojoj bi, u određenom slučaju, trebalo ispitati konzistenciju proizvoda poput onoga o kojem je riječ.
52
Međutim, čak i kada je određena metoda posebno predviđena u napomenama s objašnjenjem KN‑a, nju ne treba smatrati jedinom prikladnom metodom za ispitivanje bitnih značajki predmetnih proizvoda, kao što je njihova konzistencija (vidjeti u tom smislu presudu od 12. lipnja 2014., Lukoyl Neftohim Burgas, C‑330/13, EU:C:2014:1757, t. 51. i navedenu sudsku praksu).
53
Iz toga proizlazi da se carinska tijela države članice ili gospodarski subjekt mogu obratiti nadležnim tijelima ako smatraju da metoda predviđena u napomenama s objašnjenjem KN‑a ne dovodi do rezultata koji je u skladu s KN‑om. Stoga je na sudu koji vodi postupak da odluči koja je metoda najprikladnija za utvrđivanje značajki predmetnih proizvoda koje su bitne za njihovo razvrstavanje (vidjeti u tom smislu presudu od 12. lipnja 2014., Lukoyl Neftohim Burgas, C‑330/13, EU:C:2014:1757, t. 54. i 55.). Valja, a fortiori, smatrati da su carinska tijela, kada u primjenjivim propisima nije predviđena nijedna metoda, slobodna primijeniti metodu po svojem izboru, pod uvjetom da ta metoda može dati rezultate koji su u skladu s KN‑om, a što je u slučaju osporavanja na nacionalnom sudu da provjeri.
54
S obzirom na prethodna razmatranja, KN treba tumačiti na način da, u slučaju da u toj nomenklaturi nisu određene metode i kriteriji za utvrđivanje je li jestivi pripravak od palmina ulja koji nije obuhvaćen tarifnim brojem 1516 te nomenklature bio podvrgnut drugoj obradi osim rafiniranja, carinska tijela mogu odabrati odgovarajuću metodu u tu svrhu, pod uvjetom da ona može dati rezultate koji su u skladu s navedenom nomenklaturom, što je na nacionalnom sudu da provjeri.
Troškovi
55
Budući da ovaj postupak ima značaj prethodnog pitanja za stranke glavnog postupka pred sudom koji je uputio zahtjev, na tom je sudu da odluči o troškovima postupka. Troškovi podnošenja očitovanja Sudu, koji nisu troškovi spomenutih stranaka, ne nadoknađuju se.
Slijedom navedenog, Sud (deseto vijeće) odlučuje:
1.
Kombiniranu nomenklaturu iz Priloga I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi, u verzijama koje proizlaze iz Provedbene uredbe Komisije (EU) 2018/1602 оd 11. listopada 2018. i Provedbene uredbe Komisije (EU) 2019/1776 оd 9. listopada 2019.,
treba tumačiti na način da je:
tarifnim brojem 1517 obuhvaćen jestivi pripravak od palmina ulja koji nije obuhvaćen tarifnim brojem 1516 te nomenklature i koji je bio podvrgnut drugoj obradi osim rafiniranja, pri čemu pitanje je li taj pripravak kemijski modificiran tom obradom u tom pogledu nije relevantno.
2.
Kombiniranu nomenklaturu iz Priloga I. Uredbi br. 2658/87, u verzijama koje proizlaze iz Provedbene uredbe 2018/1602 i Provedbene uredbe 2019/1776,
treba tumačiti na način da:
u slučaju da u toj nomenklaturi nisu određene metode i kriteriji za utvrđivanje je li takav pripravak bio podvrgnut drugoj obradi osim rafiniranja, carinska tijela mogu odabrati odgovarajuću metodu u tu svrhu, pod uvjetom da ona može dati rezultate koji su u skladu s navedenom nomenklaturom, što je na nacionalnom sudu da provjeri.
Potpisi
(
*1
)	Jezik postupka: bugarski